b'\n_START_ARTICLE_\nEdward Aaltio\n_START_PARAGRAPH_\nValto Edward Aaltio (22. tammikuuta 1891 Keuruu \xe2\x80\x93 30. tammikuuta 1946 San Francisco, Yhdysvallat) oli amerikansuomalainen kirjailija joka k\xc3\xa4ytti kirjailijanimi\xc3\xa4 Eetu Antelo ja Valto Eetu Kirri.\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nAaltion vanhemmat olivat kauppias Viktor Arvid Aaltio, ent. Andelin ja Ida Ranta-aho. H\xc3\xa4n suoritti keskikoulun Jyv\xc3\xa4skyl\xc3\xa4n lyseossa 1908 ja oli sitten jonkin aikaa apteekkioppilaana kunnes l\xc3\xa4hti joulukuussa 1911 merille. Aaltio saapui vapun tienoilla 1912 Melbourneen Australiaan suomalaisella fregatti Glenardilla. Aaltion kirjoittama matkakuvaus Glenardin matkasta Ruotsin Sundsvallista Melbourneen ilmestyi syksyll\xc3\xa4 1912 jyv\xc3\xa4skyl\xc3\xa4l\xc3\xa4isess\xc3\xa4 Suomalainen-lehdess\xc3\xa4._NEWLINE_Aaltio ty\xc3\xb6skenteli jonkin aikaa lammaspaimenena ja kullankaivajana Australiassa kunnes otti uuden pestin purjelaivaan ja matkasi sitten Sydneyst\xc3\xa4 San Franciscoon jonne h\xc3\xa4n saapui syksyll\xc3\xa4 1912. H\xc3\xa4n oli sitten merimiehen\xc3\xa4 Tyynbenmeren rannikolla liikkuneissa laivoissa mutta siirtyi haaksirikon j\xc3\xa4lkeen ty\xc3\xb6h\xc3\xb6n kuparikaivokseen Granby Bayssa. Kaivosmiehen ura p\xc3\xa4\xc3\xa4ttyi ty\xc3\xb6tapaturmaan huhtikuussa 1914 ja t\xc3\xa4m\xc3\xa4n j\xc3\xa4lkeen Aaltio oli Duluthissa suomalaisen l\xc3\xa4\xc3\xa4k\xc3\xa4rin V\xc3\xa4in\xc3\xb6 Lindgrenin apulaisena ja my\xc3\xb6hemmin h\xc3\xa4n oli Vainion saunalaitoksessa hierojana. Aaltio suoritti my\xc3\xb6s sairasvoimistelu- ja hierojatutkinnon._NEWLINE_Aaltio joutui toukokuussa 1918 Yhdysvaltain armeijaan ja h\xc3\xa4n taisteli sitten syksyll\xc3\xa4 1918 l\xc3\xa4nsirintamalla Ranskassa. Haavoittumisen j\xc3\xa4lkeen Vainio palveli ensimm\xc3\xa4isen maailmansodan p\xc3\xa4\xc3\xa4tytty\xc3\xa4 amerikkalaisissa miehitysjoukoissa Saksassa. Yhdysvaltoihin palattuaan h\xc3\xa4n asui Chicagossa, Seattlessa, uudelleen vuodesta 1930 Duluthissa, sen j\xc3\xa4lkeen pari vuotta Detroitissa ja vuodesta 1936 San Franciscossa. Viimeksi Aaltio asui vuodesta 1937 San Franciscon l\xc3\xa4hell\xc3\xa4 Walnut Creekiss\xc3\xa4 jossa h\xc3\xa4nell\xc3\xa4 oli huvila ja hedelm\xc3\xa4tarha._NEWLINE_Aaltion omael\xc3\xa4m\xc3\xa4kerrallinen romaani L\xc3\xa4nnest\xc3\xa4 l\xc3\xa4nsirintamalle on ainoa liittoutuneiden joukoissa taistelleen suomalaisen kirjoittama kuvaus ensimm\xc3\xa4isen maailmansodan l\xc3\xa4nsirintaman taisteluista. My\xc3\xb6hemmin Aaltio julkaisi viel\xc3\xa4 amerikansuomalaisista siirtolaisista kertoneen kirjan Amerikan vieras._NEWLINE_Suomen konsulina Duluthissa vuosina 1930-39 toiminut varatuomari E.A. Aaltio oli h\xc3\xa4nen veljens\xc3\xa4.'